ድርጅቱ የትራንስፖርት ስምሪት ማሻሻያ ማድረጉን አስታወቀ           ∙ የጤና ባለሙያዎች ቅድሚያ የትራንስፖርት አገልግሎት እንዲያገኙ ተወሰነ
አዲስ አበባ:- መንግስት የኮሮና ቫይረስ ስርጭትን ለመከላከል የሰራተኞች የስራ መውጫና መግቢያ ሰዓት ማሻሻሉን ተከትሎ የፐብሊክ ሰርቪስ ሠራተኞች ትራንስፖርት አገልግሎት ድርጅት የትራንስፖርት ስምሪት ማሻሻያ ማድረጉን አስታወቀ። ድርጅቱ የጤና ባለሙያዎች ቅድሚያ የትራንስፖርት አገልግሎት እንዲያገኙ ወስኗል። በድርጅቱ የኮሙኒኬሽን ዳይሬክተር አቶ ሰለሞን አምባቸው በተለይ ለአዲስ ዘመን ጋዜጣ እንደገለጹት፤ መንግስት የኮሮና ቫይረስ ስርጭትን ለመከላከል የአዲስ አበባ ከተማ አስተዳደርና የፌዴራል ፐብሊክ ሰርቪስ ሠራተኞችን የስራ መግቢያና መውጫ ሰዓት ማሻሻሉን ተከትሎ ድርጅቱ የስ ምሪት ማሻሻያ አድርጓል ። በዚህም መሰረት ጠዋት 1፡30 ወደ ስራ ለሚገቡ የፌዴራል የፐብሊክ ሰርቪስ ሠራተኞች የአውቶቡስ መነሻ ሰዓት ቀደም ሲል በነበረው መርሃ-ግብር መሰረት እንደሚቀጥል ጠቁመው፤ ከረፋዱ 3፡30 ወደ ስራ ለሚገቡ የአዲስ አበባ ከተማ አስተዳደር የፐብሊክ ሰርቪስ ሠራተኞች የአውቶቡሶቹ መነሻ ሰዓት በአማካኝ ከጠዋቱ 2፡00 መሆኑን አስታውቀዋል። የፌዴራል ፐብሊክ ሰርቪስ ሠራተኞች ከሥራ የመውጫ ሰዓት በመቀየሩ የተነሳ ከቀኑ 9፡30 ጀምሮ አውቶቡሶቹ በቀደመው መቆሚያ ስፍራቸው ሰራተኞችን ጠብቀው ወደ ቤታቸው እንደሚያደርሱ ገልጸው፤ ምሽት 11፡30 ጀምሮ ደግሞ አውቶቡሶቹ የአዲስ አበባ ከተማ አስተዳደር የፐብሊክ ሰርቪስ ሠራተኞችን ወደ መኖሪያቸው ለማድረስ የትራንስፖርት አገልግሎቱን ለመስጠት ዝግጁ ሆነው በቀደመው መቆሚያ ስፍራቸው እንደሚጠብቁ ተናግረዋል። በየትኛውም ስፍራ የትራንስፖርት አገልግሎት ለሚፈልጉ የጤና ባለሙያዎች ቅድሚያ እንዲያገኙ ለሁሉም የፐብሊክ ሰርቪስ አሽከርካሪዎች ጥብቅ መመሪያ እንደተሰጠ ጠቁመው፤ የፐብሊክ ሰርቪስ ሠራተኛው ለመመሪያው ተግራዊነት የበኩሉን አስተዋጽኦ እንዲያደርግ ጠይቀዋል። መንግስት የቫይረሱን ስርጭት ለመግታት በርካታ ሰራተኞች በቤታቸው እንዲቀመጡ የሰጠውን መመሪያ በመጣስ አንዳንድ የፐብሊክ ሰርቪስ ሠራተኞች ለግል ጉዳያቸው ሲንቀሳቀሱ አውቶቡሶቹን እንደሚጠቀሙ ዳይሬክተሩ ገልጸው፤ ለአንገብጋቢ የሥራ ጉዳይ ወደ ሥራ በሚገቡ ሠራተኞች ላይ ጫና እያሳደረ በመሆኑ ከየመስሪያቤቶቻቸው ጋር በመነጋገር አስፈላጊው እርምጃ እንደሚወሰድ አስጠንቅቀዋል። ድርጅቱ በመዲናዋ ያለውን የትራንስፖርት ችግር ለመቅረፍ ከ240 በላይ አውቶቡሶችን ለታክሲ አገልግሎት ያሰማራ ሲሆን፤ ከእነዚህ አውቶቡሶች መካከል 50ዎቹ ያለክፍያ በነፃ የታክሲ የትራንስፖርት አገልግሎት እየሰጡ መሆኑንም አስታውቀዋል ።አዲስ ዘመን ሚያዝያ 13/2012 ሶሎሞን በየነ